DIGRIET TAT-TRIBUNAL GĦAS-SERVIZZ PUBBLIKU
TAL-UNJONI EWROPEA
(L-Ewwel Awla)
13 ta’ Lulju 2016
Kawża F‑124/15
Sergio Siragusa
vs
Il‑Kunsill tal‑Unjoni Ewropea,
“Servizz pubbliku – Uffiċjali – Tmiem tas-servizz – Talba ta’ uffiċjal għall-irtirar – Modifika tad-dispożizzjonijiet tar-Regolamenti tal-Persunal wara t-talba – Allegat irtirar ta’ deċiżjoni preċedenti”
Suġġett:      Rikors ippreżentat abbażi tal-Artikolu 270 TFUE, applikabbli għat-Trattat KEFA skont l-Artikolu 106a tiegħu, li permezz tiegħu Sergio Siragusa jitlob, minn naħa, l-annullament tad-Deċiżjoni tal-Kunsill Ewropew, tat-12 ta’ Novembru 2014, li tirtira d-deċiżjoni preċedenti tal-Kunsill li kienet tivvalida t-talba tiegħu għal irtirar antiċipat tal-11 ta’ Lulju 2013 u, min-naħa l-oħra, kumpens għad-danni finanzjarji u morali allegatament sostnuti.
Deċiżjoni:      Ir-rikors huwa miċħud bħala manifestament inammissibbli. Sergio Siragusa għandu jbati l-ispejjeż tiegħu u huwa kkundannat għall-ispejjeż sostnuti mill-Kunsill tal-Unjoni Ewropea. Il-Parlament Ewropew għandu jbati l-ispejjeż tiegħu.
Sommarju
1.      Rikorsi tal-uffiċjali – Att li jikkawża preġudizzju – Kunċett – Assenza ta’ risposta definittiva għal talba – Deċiżjoni impliċita ta’ ċaħda
(Regolamenti tal-Persunal, Artikoli 90 u 91)
2.      Rikorsi tal-uffiċjali – Ilment amministrattiv li għandu jitressaq qabel – Deċiżjoni impliċita ta’ ċaħda ta’ talba mhux ikkontestata fit-termini – Deċiżjoni espliċita ulterjuri – Att konfermattiv
(Regolamenti tal-Persunal, Artikoli 90 u 91)
1.      Ittra li permezz tagħha l-persuna kkonċernata hija informata li t-talba tagħha qegħda tiġi eżaminata, u għalhekk din ġiet irreġistrata, ma tfissirx li t-talba inkwistjoni ntlaqgħet, anki jekk l-ittra inkwistjoni tindika li probabbilment ser tintlaqa’. F’tali ipoteżi, l-assenza ta’ risposta definittiva għat-talba fit-terminu previst mill-Artikolu 90(1) tar-Regolamenti tal-Persunal tfisser deċiżjoni impliċita ta’ ċaħda li tista’ tiġi kkontestata fis-sens tal-Artikolu 90(2).
(ara l-punt 34)
Referenza:
Il-Qorti Ġenerali tal-Unjoni Ewropea: sentenza tat-3 ta’ Lulju 2012, Marcuccio vs Il‑Kummissjoni, T‑594/10 P, EU:T:2012:336, punt 21
2.      Iċ-ċaħda espliċita ta’ talba, wara l-intervent ta’ deċiżjoni impliċita ta’ ċaħda tal-istess talba, għandha n-natura ta’ att purament konfermattiv li ma jistax jippermetti lill-uffiċjal ikkonċernat jiftaħ il-proċedura prekontenzjuża billi jagħtih terminu ġdid għat-tressiq ta’ lment.
(ara l-punt 38)
Referenza:
It-Tribunal għas-Servizz Pubbliku: digriet tal-5 ta’ Diċembru 2012, Scheidemann vs Il‑Parlament, F‑109/12, EU:F:2012:176, punt 18